2023 5 4
LT
Europos Sąjungos oficialusis leidinys
C 158/13
Logotipo dydis gali skirtis priklausomai nuo pakuotės, tačiau standartiniai matmenys turi išlikti proporcingi.
4.
Glaustas geografinės vietovės apibūdinimas Saugomos geografinės nuorodos „Ciliegia di Lari“ gamybos vietovė apima šių komunų administracinę teritoriją: Casciana Terme – Lari, Terricciola, Crespina-Lorenzana.
5.
Ryšys su geografine vietove „Ciliegia di Lari“ pripažinimo paraiška grindžiama istoriškai pelnytu geru vardu, pagrįstu produkto kokybe.
Produkto kokybę lemia specifiniai geografinės vietovės aspektai, palankūs vyšnioms auginti.
Tai, be kita ko, dirvožemis ir klimatas, žemės ūkio, socialiniai, kultūriniai ir ekonominiai veiksniai.
Šių veiksnių sąveika lėmė tai, kad produktas tapo tiek susijęs su vietove, kad jį imta tapatinti su Lario pavadinimu.
Dėl ilgos produkto „Ciliegia di Lari“ auginimo istorijos susiformavo glaudus ryšys su vartotojais.
Jie vertina ypatingą išskirtinę kokybę – natūralų saldumą.
Vartotojams priimtina, kad pardavimo vietoje vyšnių kaina yra aukštesnė nei kitur išaugintų vyšnių.
Kaip matyti iš istorinių ir naujausių tyrimų ir apklausų (M. Basso, S. Natali, 1959 m.; A. Funghi, 2004 m.; įvairūs autoriai, redaguota R. Massai, 2013 m.), 4 punkte minima geografinė vietovė visada buvo didelės vyšnių produkcijos teritorija.
„Ciliegia di Lari“ auginimo vietovė pasižymi dirvožemiu ir klimato sąlygomis, kurios yra ypač tinkamos vyšnioms auginti.
Šie veiksniai daro tiesioginę įtaką vaisių kokybei, susijusiai su jų natūraliu saldumu (Brikso laipsniai).
Dirvožemio struktūra, temperatūra ir kritulių kiekis – tai veiksniai, būdingi „Ciliegia di Lari“ auginimo vietovei ir galintys turėti įtakos vaisių kokybei – saldumui, išreikštam Brikso laipsniais. — Dėl fizinių vietovės žemės ūkio paskirties dirvožemio, kurį sudaro smėlis, dumblas ir molis, savybių ir vandens išteklių, kurie jame paprastai gali būti saugojami, augintojai gali auginti subalansuotai besivystančius medžius visais trimis fenologiniais etapais: žydėjimo, vaisių užmezgimo ir nokimo.
Šie etapai yra labai svarbūs norint išauginti optimalios cukraus koncentracijos (Brikso laipsniai) vaisius. — Auginimo vietovės temperatūra ir kritulių kiekis pasižymi daugeliu veiksnių, kurie yra palankūs natūraliai saldžioms vyšnioms auginti, o neigiamų veiksnių nėra.
Vietovė nėra itin pažeidžiama vėlyvųjų šalnų, kurios galėtų stabdyti žydėjimą.
Švelnią pavasario temperatūrą lydi vidutinis kritulių kiekis, todėl užtikrinamas optimalus žydėjimas ir vaisių užmezgimas.
Be to, dėl retai pasitaikančių kritulių paskutiniame nokimo etape vyšnios nesuskyla.